62019TO0619(01)_INF
A Törvényszék (hetedik tanács) 2020. július 10‑i végzése – KF kontra Satcen
(T‑619/19. sz. ügy)
„Megsemmisítés iránti és kártérítési kereset – A Satcen személyi állománya – Szerződéses alkalmazottak – Az uniós bíróság hatásköre – Közös kül‑ és biztonságpolitika – A Törvényszék ítéletének végrehajtása érdekében a felperesre vonatkozó igazgatási vizsgálatot megindító határozat – Sérelmet okozó aktus – A Törvényszék által az elszenvedett kár megtérítéseként megítélt összeg utáni kamatokra vonatkozó kérelem – Az eljárási szabályzat 76. cikkének d) pontja – Nyilvánvalóan elfogadhatatlan kereset”
1.
Közös kül‑ és biztonságpolitika – Az uniós bíróság hatásköre – Az Európai Unió Műholdközpontja által a személyzeti igazgatás terén hozott aktusok – Bennfoglaltság
(EUSZ 2. cikk, EUSZ 19. cikk, (1) bekezdés, EUSZ 21. és EUSZ 23. cikk, EUSZ 24. cikk, második bekezdés; EUMSZ 263., EUMSZ 268. és EUMSZ 270. cikk, EUMSZ 275. cikk, első bekezdés, EUMSZ 340. cikk, második bekezdés; az Európai Unió Alapjogi Chartája, 47. cikk; (KKBP) 2017/824 tanácsi határozat, 28. cikk)
(lásd: 18., 20–22., 24-28. és 30. pont)
2.
Az Európai Unió ügynökségei – Az Európai Unió Műholdközpontja (Satcen) – Személyzeti szabályzat – Jogorvoslati eljárás – Az uniós bírósághoz benyújtott kereset – A panaszt elutasító határozat elleni kereset – Elfogadhatóság
(EUMSZ 263. cikk; személyzeti szabályzat, 90. cikk, (1) bekezdés)
(lásd: 36. pont)
3.
Megsemmisítés iránti kereset – Keresettel megtámadható aktusok – Fogalom – Harmadik személyekkel szemben kötelező joghatásokat kiváltó aktusok – Az Európai Unió Műholdközpontján belül igazgatási vizsgálatot megindító határozat – Előkészítő aktus – Kizártság
(EUMSZ 263. cikk; (KKBP) 2017/824 tanácsi határozat, 27. cikk, és IX. melléklet, 1. és 2. cikk)
(lásd: 40-45. pont)
Tárgy
Egyrészt az EUMSZ 263. cikken alapuló, a Satcen igazgatója által 2019. július 3‑án hozott, a felperesre vonatkozó igazgatási vizsgálat megindításáról szóló határozat megsemmisítése iránti kérelem, másrészt az EUMSZ 268. cikken alapuló, a felperes által állítása szerint többek között e határozat miatt elszenvedett károk megtérítése iránti kérelem.
Rendelkező rész
1)
A Törvényszék a keresetet elutasítja.
2)
A Törvényszék KF‑et kötelezi a költségek viselésére, ideértve az ideiglenes intézkedés iránti eljárás költségeit is.
3)
Az Európai Unió Tanácsának beavatkozási kérelméről nem szükséges határozni.
4)
A felek maguk viselik a beavatkozási kérelemmel összefüggésben felmerült saját költségeiket.